CELEX: 32015R2295
Language: sl
Date: 2015-12-09 00:00:00
Title: Izvedbena uredba Komisije (EU) 2015/2295 z dne 9. decembra 2015 o spremembi Uredbe (ES) št. 2074/2005 glede seznamov odobrenih živilskih obratov (Besedilo velja za EGP)

10.12.2015   
            
            
               SL
            
            
               Uradni list Evropske unije
            
            
               L 324/5
            
         IZVEDBENA UREDBA KOMISIJE (EU) 2015/2295
   z dne 9. decembra 2015
   o spremembi Uredbe (ES) št. 2074/2005 glede seznamov odobrenih živilskih obratov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 31(2)(f) Uredbe,
   ob upoštevanju naslednjega:
   
               (1)
            
            
               Uredba (ES) št. 882/2004 določa splošna pravila za izvajanje uradnega nadzora, da se preveri skladnost s pravili Unije o krmi in živilih, o zdravstvenem varstvu živali in zaščiti živali. Prav tako določa, da države članice posodabljajo sezname odobrenih obratov ter jih dajo na voljo drugim državam članicam in javnosti.
            
         
               (2)
            
            
               V skladu z zahtevami, določenimi v Uredbi Komisije (ES) št. 2074/2005 (2), Komisija zagotovi spletno mesto, na katerem vsaka država članica poskrbi za povezavo do svojega nacionalnega spletnega mesta, ki vsebuje posodobljene sezname odobrenih obratov, ki bodo na voljo drugim državam članicam in javnosti. Analiza navedenih seznamov za namene, kot je ocena učinka, in za vzpostavljanje povezav z drugimi orodji informacijske tehnologije Komisije se je izkazala za zelo zamudno in zapleteno.
            
         
               (3)
            
            
               Za lažjo analizo seznamov obratov držav članic in da bi na navedene sezname brez nepotrebnega odlašanja vključili obrat, ki ga odobri Unija, se zdi primerno, da se dovoli uporaba TRACES.
            
         
               (4)
            
            
               Zahteve iz te uredbe vključujejo prilagoditev obstoječih praks za nosilce živilske dejavnosti in pristojne organe. Zato je primerno dopustiti odlog začetka uporabe te uredbe.
            
         
               (5)
            
            
               Uredbo (ES) št. 2074/2005 bi bilo zato treba ustrezno spremeniti.
            
         
               (6)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga V k Uredbi (ES) št. 2074/2005 se nadomesti z besedilom iz Priloge k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   Uporablja se od 1. januarja 2016.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 9. decembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 165, 30.4.2004, str. 1.
   
      (2)  Uredba Komisije (ES) št. 2074/2005 z dne 5. decembra 2005 o določitvi izvedbenih ukrepov za nekatere proizvode iz Uredbe (ES) št. 853/2004 in za organizacijo uradnega nadzora po uredbah (ES) št. 854/2004 in (ES) št. 882/2004, o odstopanju od Uredbe (ES) št. 852/2004 ter spremembi uredb (ES) št. 853/2004 in (ES) št. 854/2004 (UL L 338, 22.12.2005, str. 27).
   
      PRILOGA
      
         
            „PRILOGA V
            
               Seznami odobrenih obratov
            
            POGLAVJE I
            
               DOSTOP DO SEZNAMOV ODOBRENIH OBRATOV
            
            Da bi državam članicam pomagala pri pripravi posodobljenih seznamov odobrenih živilskih obratov, ki bodo na voljo drugim državam članicam in javnosti, Komisija zagotovi spletno mesto, na katerem vsaka država članica poskrbi za povezavo do svojega nacionalnega spletnega mesta ali sporoči, če so navedeni seznami objavljeni prek sistema TRACES.
            POGLAVJE II
            
               OBLIKA NACIONALNIH SPLETNIH MEST
            
            A.   Glavni seznam
            
            
                     
                        1.
                     
                     
                        Vsaka država članica Komisiji pošlje povezavo do enotnega nacionalnega spletnega mesta z glavnim seznamom vseh seznamov odobrenih živilskih obratov za proizvode živalskega izvora, opredeljene v točki 8.1 Priloge I k Uredbi (ES) št. 853/2004.
                     
                  
                     
                        2.
                     
                     
                        Glavni seznam iz točke 1 je sestavljen iz enega lista in je izpolnjen v enem ali več uradnih jezikih Unije.
                     
                  B.   Organizacijska shema
            
            
                     
                        1.
                     
                     
                        Spletno mesto z glavnim seznamom razvije pristojni organ ali, kjer je primerno, eden od pristojnih organov iz člena 4 Uredbe (ES) št. 882/2004.
                     
                  
                     
                        2.
                     
                     
                        Glavni seznam vsebuje povezave na:
                        
                                    (a)
                                 
                                 
                                    druge spletne strani na istem spletnem mestu;
                                 
                              
                                    (b)
                                 
                                 
                                    če nekaterih seznamov odobrenih živilskih obratov ne vodi pristojni organ iz točke 1, spletna mesta, ki jih upravljajo drugi pristojni organi, enote ali telesa, kjer je ustrezno.
                                 
                              
                  C.   Seznami prek sistema TRACES
            
            Z odstopanjem od delov A in B lahko države članice zagotovijo sezname prek sistema TRACES.
            POGLAVJE III
            
               POSTAVITEV IN ŠIFRE ZA SEZNAME ODOBRENIH OBRATOV
            
            Da bi zagotovili široko dostopnost podatkov o odobrenih živilskih obratih in izboljšali njihovo berljivost, se določijo postavitve skupaj s pomembnimi podatki in šiframi.
            POGLAVJE IV
            
               TEHNIČNE SPECIFIKACIJE
            
            Naloge in dejavnosti iz poglavij II in III se izvajajo v skladu s tehničnimi specifikacijami, ki jih objavi Komisija.“